**Trandafirii de foc**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îți doreai trandafirii din sufletul meu,

Cu petale de foc și arome de dor

Nevăzut și intens, cu iubirea trofeu

Obținut în apusuri de timp arzător.

Când ți-am dat un buchet, m-ai privit îndelung

Și-n priviri am simțit un fior de sfârșit

Al intenselor rugi pe un drum mult prea lung,

Măsurat în dorințe sub cer adormit.

L-ai luat și, la piept, în tăcere l-ai strâns,

Iar din ochi, strălucind, a căzut ca o stea

Doar o lacrimă, una - finalul de plâns

Și-nceput bucuriei din ce va urma.

Din petale de jar, s-au născut primăveri

Cum n-au fost, cum le-ai vrut, cum le vrei și le ai

Pe un drum unde-acum trandafirii de ieri

Au petale carmin și arome de Rai.